《题五子樽酒论文图》
清代·汪楫

汪子无才负傲骨，寻常出门少亲昵。僻壤相逢吴野人，风尘意气胶投漆。

野人之友亦落落，论诗共许孙与郝。几处歌声向一镫，吴陵新安与焦获。

焦获自昔多名家，孙郎动向人前夸。眼中难见李叔则，户外忽来王幼华。

王生结交殊不苟，屈指素心惟五友。预愁他日走长安，不似于今时聚首。

西湖戴苍能写真，游子不顾囊中贫。却将渭北江东意，图成樽酒共论文。

更有黄山江天际，画水画石多生气。援笔添写两株松，百尺寒冈接苍翠。

装来卷轴喜同看，皓首孙郎酒不乾。郝子撚须时欲笑，吴生抱膝动长叹。

汪子把卷苦抑郁，王生惜别何辛酸，王生王生劝尔且尽樽前欢，明日徒从纸上观。

作者简介：（1626—1689）江南休宁人，居扬州，字舟次，号悔斋。康熙十八年举博学鸿儒，授检讨。曾充册封琉球正使。旋为河南府知府，官至福建布政使。早负诗名，与汪懋麟并称“二汪”。有《悔斋集》。